**Utøvere som ønsker å bli vurdert til representasjonsoppgaver må levere inn etterspurte helseopplysninger.**

Samtlige utøvere som skal representere Norge i internasjonale konkurranser må levere inn helseattest.

**Hva er en helseattest?**

Helseattest er en attest/godkjennelse på at en utøver er frisk nok til å konkurrere ut i fra de parametere som innhentes.

Helseattesten består av to deler; Egenerklæring fra utøver og skjema fra en undersøkelse utført av fastlege. Begge delene må være utfylt og signert. Utøveren skal selv fylle ut egenerklæringen og fremvise den til sin lege i forbindelse med legeundersøkelsen. Dersom utøver er under 16 år skal egenerklæringsskjema også signeres av en foresatt.

Det er frivillig å gi fra seg helseopplysningene, på lik linje med at det er frivillig å satse mot toppen i orienteringssporten. Men dersom man ønsker å bli vurdert for representasjonsoppgaver for Norges Orienteringsforbund, er det et krav at man har avgitt de etterspurte helseopplysninger innen den frist som er fastsatt. Ved signering av helseattesten legges det til grunn at utøver har avgitt helseopplysningene basert på et frivillig, uttrykkelig og informert samtykke. Er utøver under 16 år, skal foresatte med-signere. Samtykket kan til enhver tid trekkes tilbake. Helseopplysningene vil da bli slettet fra journalsystemet.

**Formålet med helseattesten**

Norsk idrett setter utøvernes helse foran prestasjon. Helseattesten skal avdekke om utøver har ernæringsutfordringer, spiseforstyrrelse eller om det foreligger andre forhold som er relevant for vurderingen av om utøver er helsemessig skikket til å representere.

**Samtlige utøvere som skal delta på landslagsnivå, det være seg samlinger eller annen type representasjon, må altså levere inn helseattest.**

**Praktiske opplysninger**

Helseattesten sendes pr. post til eller leveres personlig til (OBS; skal ikke sendes som e-post):

Norges orienteringsforbund
V/Håvard Dybdahl,
Julsborg 26,

7607 Levanger

Frist for innsending av helseskjema er **01.03.20**

Vedkommende som mottar og vurderer skjemaene er underlagt reglene i helsepersonelloven og har med det taushetsplikt.